Rugbesering hou Bumrah weg van Proteas’n Rugbesering hou vir Jasprit Bumrah langs die veld. (Foto: Dave Thompson, AP) Dit sal darem nie nodig wees vir die Proteas wees om vir Jasprit Bumrah op die wispelturige Indiese kolfblaaie te trotseer nie. Die Indiese blits met sy kenmerkende woer-woer-aksie het steeds las van ŉ rugbesering wat hy vroeër vanjaar opgedoen het. Hoewel hy in die laaste twee wedstryde van die Indiërs se onlangse reeks teen Australië gespeel het, het hy die eerste kragmeting teen die Proteas misgeloop. Volgens berigte is daar ook ŉ moontlikheid dat Bumrah nie saam met sy spanmaats na Australië vir die T20-Wêreldbeker sal reis nie. Dit word aangevoer dat die 28-jarige snelbouler se besering ernstiger is as wat aanvanklik gedink is en hy kan vir tot ses maande op die krukkelys wees. Hy het in 60 T20-wedstryde reeds 70 paaltjies vir Indië geneem en hy word – danksy sy vermoë om streepballe af te stuur – as een van die gevaarlikste boulers ter wêreld gereken. Indië se krieketbeheerliggaam, die BCCI, het vandag bevestig dat Mohammad Siraj nadergetrek is om die beseerde bouler se skoene vol te staan teen die Proteas. Maar selfs in Bumrah en kie se afwesigheid het die Protea-kolwers harde bene in Thiruvananthapuram gekou. Deepak Chahar en Arshdeep Singh het verwoesting onder die Suid-Afrikaanse kolwers gesaai en Temba Bavuma-hulle het op ŉ stadium met hul telling op 9/5 gesteier. Oudergewoonte moes die boulers die kastaiings uit die vuur krap en Keshav Maharaj het saam met Wayne Parnell toegesien dat die Proteas darem meer as 100 lopies in hul toegelate 20 boulbeurte kon aanteken. Die tweede wedstryd in die reeks begin Sondag om 15:30 en die aksie sal regstreeks op SuperSport uitgesaai word.